**Informatīvais ziņojums „Par senioru dzīves kvalitātes uzlabošanu”**

Eiropas Komisija 2018.gada Ziņojumā par pensiju adekvātumu[[1]](#footnote-1) sadaļā par Latviju secina, ka nabadzības riskam pakļauto senioru īpatsvars Latvijā ir liels un pieaug. Minimālās pensijas ir salīdzinoši zemas, līdz ar to nepieciešams [..] rast mērķētākus risinājumus. Arī Ekonomiskās sadarbības un attīstības organizācijas (turpmāk – OECD) eksperti savā Pārskatā par Latvijas pensiju sistēmu secina, ka Latvija ir viena no tām OECD valstīm, kurās ir augsts senioru nabadzības līmenis, kas par divām reizēm pārsniedz OECD vidējos rādītājus.[[2]](#footnote-2)

Informatīvais ziņojums izstrādāts ar mērķi izvērtēt iespējas, kā uzlabot senioru dzīves kvalitāti gan īstermiņā, gan ilgtermiņā. Lai meklētu labākos risinājumus senioru dzīves kvalitātes uzlabošanai, ar labklājības ministra rīkojumu Nr.99[[3]](#footnote-3) tika izveidota darba grupa, kurā tika pieaicināti gan akadēmiskās jomas, gan sociālo partneru, gan valsts institūciju pārstāvji – Latvijas Universitātes mācībspēki, Latvijas Brīvo arodbiedrību savienības, Latvijas Pensionāru federācijas, Pārresoru koordinācijas centra, Finanšu ministrijas, Tieslietu ministrijas un Valsts sociālās apdrošināšanas aģentūras (turpmāk – VSAA) eksperti. Darba grupā kā prioritārais risinājums tika virzīts variants, kas vērsts konkrēti uz to senioru dzīves kvalitātes uzlabošanu, kuru bērni godprātīgi veic valsts sociālās apdrošināšanas obligātās (turpmāk – sociālās apdrošināšanas iemaksas) Latvijā. Darba grupas ietvaros eksperti tika aicināti arī izvērtēt iespējas, kā uzlabot to senioru materiālo situāciju, kuri ir visvairāk pakļauti nabadzības riskam. Darba grupa kopumā tikās trīs reizes, ekspertu līmenī padziļināti diskutējot par iespējamajiem risinājumiem.

***Esošās situācijas analīze***

Saskaņā ar likumu “Par valsts sociālo apdrošināšanu” (3.pants) sociālā apdrošināšana ir pasākumu kopums, ko organizē valsts, lai apdrošinātu personas vai tās apgādībā esošo personu pret risku zaudēt darba ienākumu sakarā ar sociāli apdrošinātās personas slimību, invaliditāti, maternitāti, bērna kopšanu, bezdarbu, vecumu, nelaimes gadījumu darbā vai saslimšanu ar arodslimību, kā arī papildu izdevumiem sakarā ar sociāli apdrošinātās personas vai tās apgādībā esošās personas nāvi, turklāt no 2018.gada 1.janvāra tā ietver arī veselības apdrošināšanu. Sociālā apdrošināšana ir valsts sociālās drošības sistēmas sastāvdaļa. Sociālās apdrošināšanas pamatprincipi paredz:

1. solidaritāti starp sociālās apdrošināšanas iemaksu veicējiem un sociālās apdrošināšanas pakalpojumu saņēmējiem;
2. sociālās apdrošināšanas līdzekļu izmantošanu tikai sociālās apdrošināšanas pakalpojumiem saskaņā ar likumu.

Viena no valsts sociālās apdrošināšanas jomām ir pensiju apdrošināšana. Latvijā pensiju sistēma ir veidota trīs līmeņos: pirmais – valsts obligātā nefondētā pensiju shēma, otrais – valsts obligātā fondētā pensiju shēma, trešais – privātā brīvprātīgā pensiju shēma. Sociālās apdrošināšanas likme, ja darba ņēmējs ir apdrošināts visiem sociālās apdrošināšanas veidiem, 2018.gadā ir 35,09%, no kuriem 24,09% maksā darba devējs un 11% – darba ņēmējs, turklāt 1% punkts no kopējās likmes tiek novirzīts veselības aprūpes pakalpojumu finansēšanai. Vispārējā nodokļu režīma ietvaros 24,5% punkti no sociālās apdrošināšanas iemaksu likmes tiek novirzīti pensiju apdrošināšanai. No šiem 24,5% punktiem attiecīgi 6% punkti veido pensiju kapitāla uzkrājumu 2.pensiju līmenī, savukārt atlikušie 18,5% punkti – valsts pensiju speciālā budžeta izdevumu finansēšanai, no kuriem 14 % punktus nosacīti ieskaitot šķietamā pensiju kapitāla uzkrājumam 1.pensiju līmenī. Tādējādi atlikušie 4,5% punkti, kas nav attiecināmi uz pensiju kapitāla uzkrājumu, ir tā likmes daļa, kas papildus nepieciešama visu finanšu saistību nodrošināšanai valsts pensiju speciālajā budžetā, t.i., vecuma pensiju, apgādnieka zaudējuma pensiju, pārdzīvojuša laulātā pabalstu un citu pensiju apdrošināšanas pakalpojumu finansēšanai.

Saskaņā ar iepriekš minēto Latvijā sociālās apdrošināšanas sistēmas pamatprincipi iekļauj solidaritātes principu, turklāt šis princips darbojas gan starp paaudzēm, gan paaudžu ietvaros (t.sk. arī starp pakalpojumu saņēmējiem). Paaudžu solidaritāte izpaužas tādējādi, ka 1.pensiju līmenī darbspējīgā vecuma iedzīvotāju veiktās sociālās apdrošināšanas iemaksas vecuma pensijām netiek faktiski uzkrātas kā ilgtermiņa ieguldījumi, bet izlietotas, lai izmaksātu pensijas esošajai pensionāru paaudzei. Šodienas strādājošajiem, nākotnē sasniedzot pensionēšanās vecumu un pieprasot pensiju, tā tiks aprēķināta, ņemot vērā viņu individuālajā kontā reģistrētās sociālās apdrošināšanas iemaksas, bet šo pensiju izmaksa tiks veikta no attiecīgi nākotnes strādājošo veiktajām sociālās apdrošināšanas iemaksām. Solidaritātes princips darbojas arī paaudzes ietvaros. Pastāv solidaritāte starp sociālās apdrošināšanas iemaksu veicējiem un arī īstermiņa sociālās apdrošināšanas pakalpojumu saņēmējiem. Strādājošo veiktās sociālās apdrošināšanas iemaksas tiek izmantotas pakalpojumu finansēšanai arī personām, kuras objektīvu iemeslu dēļ (slimība, bezdarbs, invaliditāte u.c.) nespēj gūt ienākumus vai to spēja gūt ienākumus ir ierobežota.

Viens no veidiem, kā motivēt veikt sociālās apdrošināšanas iemaksas no visiem darbā gūtajiem ienākumiem un vienlaikus atbilstoši materiāli uzlabot senioru dzīves kvalitāti, ir pastiprināt tiešu bērnu-iemaksu veicēju līdzdalību savu vecāku-pensionāru ienākumu nodrošināšanā, veidojot nepastarpinātu solidaritāti starp bērniem un viņu vecākiem. Saskaņā ar Centrālās statistikas pārvaldes Ienākumu un dzīves apstākļu 2016. gadā veiktā apsekojuma datiem visaugstākais nabadzības risks ir senioriem vecumā virs 65 gadiem – nabadzības riskam pakļauti 39,9%. Savukārt, ja seniors dzīvo viens, tad nabadzības risks pieaug. Dati liecina, ka nabadzības riskam tiek pakļauti 72,8% mājsaimniecību, ko veido atsevišķi dzīvojuši seniori vecumā virs 65 gadiem.

Kopumā 2017.gadā bija 452,8 tūkst. vecuma pensijas saņēmēju[[4]](#footnote-4). Vidējais vecuma pensijas apmērs (kopā ar piemaksu par apdrošināšanas stāžu līdz 1995.gada 31.decembrim) vidēji mēnesī bija 312,31 euro. Vidējais vecuma pensijas apmērs (kopā ar piemaksu) vīriešiem bija 337,40 euro, bet sievietēm – 293,80 euro mēnesī jeb 87% no vidējā vecuma pensijas apmēra vīriešiem. Piemaksu par apdrošināšanas stāžu līdz 1995.gada 31.decembrim pie vecuma pensijas saņēma 83% no visiem vecuma pensionāriem un tās vidējais apmērs bija 31,75 euro mēnesī. Attiecīgi 2017.gadā vidējais pensijas apmērs jaunpiešķirtajām vecuma pensijām bija 335,46 euro mēnesī, bet no jaunpiešķirtajām vecuma pensijām 15% bija piešķirtas priekšlaicīgi (faktiskais pensionēšanās vecums vīriešiem bija 61,23 gadi (stāžs – 37 gadi), sievietēm – 61,21 gadi (stāžs - 38 gadi))[[5]](#footnote-5).

Latvijā, līdzīgi kā citās Eiropas Savienības dalībvalstīs, ir vērojama sabiedrības pakāpeniska novecošanās, kā rezultātā palielinās iedzīvotāju virs darbspējas vecuma skaits, samazinās dzimstība un darbspējīgo iedzīvotāju skaits. Kopš 1993.gada pensijas vecuma iedzīvotāju īpatsvars ir lielāks par bērnu un pusaudžu īpatsvaru, kas nozīmē, ka nākotnē būs mazāks iedzīvotāju skaits darbspējas vecumā un demogrāfiskās slodzes līmenis pieaugs,[[6]](#footnote-6) t.i., iedzīvotājiem darbspējas vecumā būs jāuztur arvien lielāka sabiedrības daļa. Iedzīvotāju novecošanās tendencēm turpinoties, paredzamas lielākas sociālo izdevumu vajadzības, kuras jāfinansē arvien mazākam darba ņēmēju skaitam. Līdz ar to ilgāka darba mūža atbalstīšanai ir izšķiroša nozīme, ņemot vērā Latvijas demogrāfiskās problēmas un augstos demogrāfiskās slodzes rādītājus (sagaidāms, ka iedzīvotāju vecumā virs 65 gadiem skaita proporcija no darbspējas vecuma iedzīvotājiem (20-64 gadi) Latvijā pieaugs no 32% 2015.gadā līdz 58% 2055.gadā).[[7]](#footnote-7) Lai risinātu minētos demogrāfiskos izaicinājumus, nepieciešama kompleksa pieeja, kas paralēli jauno vecāku atbalstam, aktīvai un iekļaujošai politikai un ilgākai atrašanās darba tirgū, jau šobrīd dotu papildus novērtējumu un atbalstu personām, kas daļu sava darba mūža veltījušas šā brīža sociālo apdrošināšanas iemaksu audzināšanai.

Sociālās apdrošināšanas sistēmas noslodze (skatīt 1.attēlu) jeb uzskaitē esošo pensiju saņēmēju skaits uz 1000 obligāti sociāli apdrošinātām personām 2017.gada beigās bija 650 personas. Lai nepieļautu sociālās apdrošināšanas sistēmas noslodzes strauju pieaugumu, Latvijā pakāpeniski tiek paaugstināts pensionēšanās vecums.

1.attēls

Datu avots: VSAA dati, Labklājības ministrijas aprēķini

Kopš 2014.gada valsts sociālās apdrošināšanas speciālā budžeta (turpmāk – speciālais budžets) ieņēmumi pārsniedz izdevumus. Kopējie ieņēmumi 2017.gadā bija 2 504,2 milj. euro, izdevumi – 2 390,4 milj. euro, turklāt uzkrātā rezerve 2018.gada sākumā bija 507 milj. euro. Sociālās apdrošināšanas iemaksu ieņēmumu pozitīvos rezultātus ietekmēja noturīgais darba samaksas pieaugums, ko sekmēja ekonomikas izaugsme valstī kopumā, un stabils nodarbināto skaits.

No kopējiem 2017.gada speciālā budžeta izdevumiem lielākā daļa jeb 72,3% tika izlietoti vecuma un apgādnieka zaudējuma pensiju finansēšanai. Kopš 2012.gada kopējie speciālā budžeta izdevumi ir ap 9% robežās no valsts IKP apjoma, lielākā daļa no tiem ( vairāk kā 6% punkti) tiek izlietoti vecuma pensiju izmaksai (skatīt 1.tabulu).

1.tabula

**Sociālās apdrošināšanas speciālais budžets % no IKP**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2010** | **2011** | **2012** | **2013** | **2014** | **2015** | **2016** | **2017** |
| **ieņēmumi** | **9.3%** | **8.8%** | **8.8%** | **8.9%** | **9.4%** | **9.4%** | **9.4%** | **9.3%** |
| **izdevumi** | **12.0%** | **9.7%** | **9.1%** | **9.2%** | **9.0%** | **9.1%** | **9.2%** | **8.9%** |
| no tiem: |  |  |  |  |  |  |  |  |
| *vecuma pensijas* | *8.66%* | *7.33%* | *7.02%* | *6.96%* | *6.72%* | *6.59%* | *6.53%* | *6.32%* |
| *pensijas apgādnieka zaudējuma gadījumā* | *0.21%* | *0.18%* | *0.15%* | *0.14%* | *0.13%* | *0.12%* | *0.11%* | *0.12%* |
| *bezdarbnieku pabalsti* | *0.70%* | *0.31%* | *0.27%* | *0.33%* | *0.36%* | *0.42%* | *0.47%* | *0.42%* |
| *pabalsti sakarā ar negadījumu darbā* | *0.10%* | *0.10%* | *0.10%* | *0.10%* | *0.11%* | *0.12%* | *0.13%* | *0.14%* |
| *invaliditātes pensijas* | *0.80%* | *0.72%* | *0.66%* | *0.64%* | *0.62%* | *0.61%* | *0.60%* | *0.57%* |
| *maternitātes pabalsti* | *0.21%* | *0.12%* | *0.11%* | *0.13%* | *0.15%* | *0.17%* | *0.18%* | *0.17%* |
| *paternitātes pabalsti* | *0.01%* | *0.01%* | *0.01%* | *0.01%* | *0.01%* | *0.01%* | *0.01%* | *0.01%* |
| *slimības pabalsti* | *0.52%* | *0.37%* | *0.33%* | *0.35%* | *0.35%* | *0.47%* | *0.54%* | *0.54%* |
| *vecāku pabalsti* | *0.45%* | *0.26%* | *0.21%* | *0.27%* | *0.30%* | *0.31%* | *0.37%* | *0.37%* |
| **finansiālā bilance** | **-2.7%** | **-0.9%** | **-0.3%** | **-0.3%** | **0.4%** | **0.4%** | **0.2%** | **0.4%** |
| **naudas līdzekļu uzkrājums perioda beigās** | **3.2%** | **1.9%** | **1.5%** | **1.2%** | **1.6%** | **1.9%** | **2.0%** | **2.3%** |

Datu avots: CSP, VSAA dati, LM aprēķins

Ekonomikas izaugsmes gados ir būtiski veidot speciālā budžeta uzkrāto līdzekļu rezervi (skatīt 2.attēlu), kas ir zīmīgi, lai nodrošinātu gan finanšu, gan sociālo ilgtspēju nākotnē pie gaidāmajām demogrāfiskajām izmaiņām un ierobežotā darbaspēka piedāvājuma.

2.attēls

Datu avots: VSAA, no 2019.gada – prognoze.

Svarīgs priekšnoteikums speciālā budžeta ilgtspējai ir godprātīga sociālās apdrošināšanas iemaksu veikšana. Atbilstoši 2.tabulā sniegtajai informācijai apmēram trešdaļa no visām sociāli apdrošinātajām personām iemaksas veic no ienākumiem, kas ir mazāki par valstī noteikto minimālo mēneša darba algu. Tādējādi šo personu sociālais nodrošinājums nākotnē būs ļoti zems, nenopelnot sev pat minimālo vecuma pensiju, kā arī radot papildus slogu pārējiem sociālo apdrošināšanas iemaksu veicējiem.

2.tabula

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Obligāti sociāli apdrošinātas personas (darba ņēmēji, pašnodarbinātie) ar iemaksu algu līdz minimālajai algai (ieskaitot):**   |  |  |  |  | | --- | --- | --- | --- | |  | Obligāti sociāli apdrošināto personu skaits,  tūkst. | Obligāti sociāli apdrošināto personu skaits (tūkst.) ar vidējo apdrošināšanas iemaksu algu līdz minimālajai algai (ieskaitot) | Īpatsvars % | | 2008 | 1 121, 3 | 265,9 | 24% | | 2009 | 1 003, 9 | 322,5 | 32% | | 2010 | 903,6 | 313,1 | 35% | | 2011 | 929,3 | 347,1 | 37% | | 2012 | 954,5 | 345,4 | 36% | | 2013 | 978,4 | 335,8 | 34% | | 2014 | 992,2 | 345,7 | 35% | | 2015 | 994,9 | 353,8 | 36% | | 2016 | 998,3 | 342,1 | 34% | | 2017 | 998,7 | 315,3 | 32% | |  |

Datu avots: VSAA dati, LM aprēķins

Saskaņā ar VSAA datiem starp tiem, kas sociālās apdrošināšanas iemaksas veic līdz minimālās darba algas apmēram, ir personas, kas sociālās apdrošināšanas iemaksas veic mikrouzņēmumu nodokļa režīmā. Kopš 2011.gada sākuma, kad par mikrouzņēmumu nodokļa maksātājiem varēja reģistrēties ne tikai jaunreģistrētie nodokļu maksātāji, bet arī iepriekšējos periodos reģistrētie nodokļu maksātāji, mikrouzņēmumu nodokļa maksātāju skaits palielinājies 6,5 reizes. Personām, par kurām nodokļi tiek maksāti, piemērojot mikrouzņēmumu nodokļa režīmu, ir neliels valsts sociālās apdrošināšanas pakalpojumu apmērs salīdzinājumā ar pakalpojumu apmēru, kas tiek piešķirti personām, kuras veikušas iemaksas vispārējā nodokļu režīmā. Vienlaikus mikrouzņēmumu darbinieki salīdzinājumā ar darba ņēmējiem vispārējā nodokļu režīmā, nodarbinātības laikā saņem lielākus ienākumus, jo viņu bruto un neto ienākumi neatšķiras. Tomēr mikrouzņēmumu darbinieki brīvprātīgi sociālajai apdrošināšanai pievienojas ļoti reti un īsu periodu pirms pakalpojuma pieprasīšanas. Brīvprātīgās iemaksas pārsvarā veic sievietes (4/5 no brīvprātīgajiem), un iemaksu veikšanas periods ir 7-12 mēneši, kas ir arī periods, par kādu tiek rēķināta vidējā apdrošināšanas iemaksu alga, aprēķinot sociālās apdrošināšanas pakalpojumus.

Jāņem vērā tas, ka arī ēnu ekonomika rada nevienlīdzīgu konkurenci, kropļo tirgu, kā arī negatīvi ietekmē statistikas datus, kas politikas veidotājiem var sniegt maldīgu priekšstatu par norisēm tautsaimniecībā. Ēnu ekonomika negatīvi ietekmē nodokļu iekasēšanu un samazina valsts budžeta ieņēmumus, kas attiecīgi samazina valsts rīcībā esošo naudas apjomu, ko būtu iespējams izmantot dažādu vajadzību finansēšanai.[[8]](#footnote-8) Paralēli ēnu ekonomiku veicinošajiem faktoriem svarīga loma ir arī valsts veiktajām darbībām saistībā ar [..] valsts sociālās politikas atbilstību.[[9]](#footnote-9) Līdz ar to svarīgi ir motivēt cilvēkus veikt sociālās apdrošināšanas iemaksas no visiem darbā gūtajiem ienākumiem.

Ieviešot vecāku-pensionāru pensijas palielinājums būs tieši atkarīgs no viņu bērnu-iemaksu veicēju veiktajām sociālās apdrošināšanas iemaksām, tas motivēs personas veikt sociālās apdrošināšanas iemaksas no visiem darbā gūtajiem ienākumiem.

***Risinājums***

**Vecāku-pensionāru izmaksājamajai pensijai piešķir piemaksu, kuras apmēram novirza 1% punktu no viņu bērnu veiktajām sociālās apdrošināšanas iemaksām pensiju apdrošināšanai.**

Risinājums paredz novirzīt 1% punktu no sociālās apdrošināšanas iemaksām pensiju apdrošināšanai. Rezultātā par katru bērnu-iemaksu veicēju viņa vecāks-pensionārs par iepriekšējo kalendāro gadu saņem atbilstošu piemaksu, kas aprēķināta no viņu bērnu veiktajām sociālās apdrošināšanas iemaksām iepriekšējā kalendārajā gadā. Piemaksa pie pensijas tiek novirzīta no tiem darba ņēmējiem un pašnodarbinātajiem, kuri par iepriekšējo kalendāro gadu veikuši sociālās apdrošināšanas iemaksas vismaz minimālās algas apmērā vismaz sešus mēnešus, neņemot vērā periodus, kuros bērnus-iemaksu veicējus sociāli apdrošinājusi valsts.

*Piemaksa –* piemaksa pie pensijas vecākiem-pensionāriem (labuma guvējiem) 1% punkta apmērā no viņu bērnu-iemaksu veicēja sociālās apdrošināšanas iemaksām pensiju apdrošināšanai.

*Labuma guvējs (piemaksas saņēmējs) –* Latvijas vecuma pensijas saņēmējs vai invaliditātes pensijas saņēmējs (tikai gadījumos, saskaņā ar likuma „Par valsts pensijām” pārejas noteikumu 16.punktu), kura bērni ir veikuši sociālās apdrošināšanas iemaksas pensiju apdrošināšanai Latvijā. Labuma guvējs var būt tikai bioloģiskais/-ie vecāks/-i (adoptētājs/-i).

*Sociālās apdrošināšanas iemaksu veicējs (turpmāk – bērns-iemaksu veicējs), kuru vecākiem piemaksa nodrošināma –* personas (darba ņēmēji un pašnodarbinātās personas), kas vispārējā nodokļu režīma ietvaros veic sociālās apdrošināšanas iemaksas vismaz no minimālās darba algas apmēra, un vismaz sešu mēnešu apmērā, skatot iepriekšējo kalendāro gadu.

*Procesa apraksts –* piemaksa tiek piešķirta bērna-iemaksu veicēja vecākiem (adoptētājiem), pamatojoties uz bērna-iemaksu veicēja iesniegumu, kurā norādīts labuma guvējs vai guvēji. Piemaksas piešķiršanu un izmaksu nodrošina VSAA. VSAA piemaksu piešķir un izmaksā reizi gadā, ņemot vērā bērna-iemaksu veicēja sociālās apdrošināšanas iemaksas par iepriekšējo kalendāro gadu. Labuma guvējam izmaksā atsevišķu piemaksu par katru no bērniem-iemaksu veicējiem. Attiecīgais bērns-iemaksu veicējs par labuma guvēju var norādīt vienu no vecākiem vai abus vecākus reizē. Tiek paredzēta iespēja bērnam-iemaksu veicējam neizvēlēties labuma guvēju – tad piemaksa netiek izmaksāta nevienam no vecākiem. Pastāv iespēja arī labuma guvējam atteikties no piemaksas. Piemaksas labuma guvēju drīkst mainīt ne biežāk kā reizi gadā.

Darba grupas ietvaros eksperti diskutēja par piedāvātā risinājuma praktisko darbību, piemērošanu un paredzamajiem riskiem. Rezultātā tika identificēti vairāki aspekti, kas jāņem vērā, un kuri atainoti pielikumā.

Risinājuma izmaksu aprēķins (skatīt 3.tabulu) balstās uz datiem par darba ņēmējiem darbspējīgā vecumā, kuri maksā sociālās apdrošināšanas iemaksu likmi 34.05% apmērā vispārējā nodokļu režīma ietvaros. Saskaņā ar 2011.gada Centrālās statistikas pārvaldes tautas skaitīšanas datiem pēc ģimenes statusa Latvijā 30.5% no visiem iedzīvotājiem ir dēli vai meitas. Pieņem, ka šī proporcija paliek nemainīga. Ņemot vērā vidējo apdrošināšanas iemaksu algu darba ņēmējam (šobrīd pieejamie dati), ja 1% no šo bērnu-iemaksu veicēju algas tiek tiešās solidaritātes ietvaros novirzīts vecākiem-pensionāriem, pensiju speciālā budžeta ieņēmumi samazināsies par 24,6 milj. euro gadā.

3.tabula

**Piedāvātā risinājuma izmaksu aprēķins 2020.gadam**

|  |  |
| --- | --- |
| Darba ņēmēji darbspējīgā vecumā, kas maksā 34.09% likmi, 2017.g.1.pusg. | 793 229 |
| 2011.g. CSP tautas skaitīšanas dati: dēli un meitas | 30.5% |
| Darba ņēmēji (bērni), kuriem ir pensionēšanās vecumu sasnieguši vecāki | 241 935 |
| Vidējā iemaksu alga darba ņēmējam 2017.g. 1.pusg. (euro) | 846.22 |
| 1% no darba ņēmēja iemaksu algas (euro/mēn) | 8.46 |
| Pensiju speciālā budžeta ieņēmumu samazinājums gadā (milj. euro) | **24.6** |

Saskaņā ar Labklājības ministrijas aprēķiniem (skatīt 4.tabulu), ieviešot piedāvāto risinājumu, vidējā vecuma pensijas piemaksa vidēji uz visiem vecuma pensijas saņēmējiem 2020. un 2021.gadā būtu 55,8 euro gadā.

4.tabula

**Vidējais vecuma pensijas palielinājums, gadā**

|  |  |  |
| --- | --- | --- |
|  | 2020 | 2021 |
| Plānotais vecuma pensiju saņēmēju skaits (2020.gada budžetam) | 440 428 | 440428 |
| Vidējā vecuma pensijas piemaksa (vidēji uz visiem vecuma pensijas saņēmējiem), euro/gadā | 55,8 | 55,8 |

Lai ieviestu Labklājības ministrijas piedāvāto risinājumu, nepieciešami grozījumi likumā „Par valsts sociālo apdrošināšanu”, paredzot, ka, pamatojoties uz bērna-iemaksu veicēja iesnieguma, kurā norādīts labuma guvējs vai divi labuma guvēji (vecāki-pensionāri), 1% punkts no bērna-iemaksu veicēja samaksātajām sociālās apdrošināšanas iemaksām iepriekšējā kalendārā gada ietvaros novirzāms vecāku-pensionāru piemaksai pie pensijas. Vienlaikus likumā nepieciešams deleģējums izdot Ministru kabineta noteikumus, kur detalizēti noteikta kārtība un kritēriji, pēc kādiem šī piemaksa piešķirama.

Izstrādājot grozījumus likumā „Par valsts sociālo apdrošināšanu”, nosakot piedāvātajā risinājumā paredzēto, likumprojekta anotācijā tiks veikts detalizēts finansiālais aprēķins un pamatojums likumprojekta ietekmei uz speciālā budžeta ieņēmumiem sadalījumā pa gadiem, kā ar VSAA administratīvo un programmatūras pielāgošanas izdevumu aprēķins.

Labklājības ministrs J.Reirs

25.06.2018 15:02

3071

L.Ramane, 67021678

Liene.Ramane@lm.gov.lv

**Pielikums informatīvajam ziņojumam „Par senioru dzīves kvalitātes uzlabošanu”**

**Darba grupas diskusijas rezultāti**

|  |  |  |  |
| --- | --- | --- | --- |
| **Sociālās apdrošināšanas iemaksu veicēji** | 1. Personu loks, uz kuriem sociālās apdrošināšanas iemaksu veicējiem attiecināms | Personas (darba ņēmēji un pašnodarbinātās personas), kas veic sociālās apdrošināšanas iemaksas vismaz no minimālās algas apmēra, skatot iepriekšējo kalendāro gadu (vismaz 6 mēnešu apmērā).  Netiek ņemti vērā attaisnotie sociālās apdrošināšanas iemaksu neveikšanas periodi, kuru laikā par personu sociālās apdrošināšanas iemaksas veic valsts (skatīt 11.punktu). | Risks: sociālās apdrošināšanas iemaksu periodu sadrumstalotība var radīt piemērošanas sarežģījumus. |
| 2. Kritēriji sociālās apdrošināšanas iemaksu minimumam | Ierobežojumus (kvalifikācijas periodu un iemaksu minimumu) nenosaka. Personai var būt dalīti apdrošināšanas periodi gada laikā (piemēram, slimība, bezdarbs), kā rezultātā saņemot vismaz minimālo algu, faktiski veiktās iemaksas būs mazākas. | Risks: Ņemot vērā, ka nav atbalstītas sociālās apdrošināšanas iemaksas kā prioritārs maksājums attiecībā pret pārējiem likumā „Par nodokļiem un nodevām” minētajiem nodokļiem, tad attiecībā uz vienoto nodokļu kontu, kas stāsies spēkā no 2021.gada būs risks, ka personas (darba ņēmēja un pašnodarbinātā) un darba devēja samaksātās sociālās apdrošināšanas iemaksas tiks novirzītas citu nodokļu parādu segšanai. |
| **Labuma guvēji** | 3. Personu loks - Latvijas valsts pensijas saņēmējs | Labuma guvējs ir Latvijas valsts vecuma pensijas saņēmējs, neatkarīgi no dzīvesvietas, kura bērni ir faktiski veikuši sociālās apdrošināšanas iemaksas pensiju apdrošināšanai Latvijā.  Labuma guvējam nav obligāti jādzīvo Latvijā – jāparedz piemaksas eksports.  Labuma guvēja loks neietver sociālā nodrošinājuma pabalsta saņēmējus.  Labuma guvēja loks neietver citas valsts pensijas saņēmējus, kuri pastāvīgi dzīvo Latvijā. | Jārisina jautājums, lai piemaksas dēļ labuma guvējs nezaudētu maznodrošinātā statusu un no tā izrietošo atbalstu, līdzīgi kā gadījumā ar ģimenes valsts pabalstu. |
| 4. Kas var būt labuma guvēji | Labuma guvēji ir bioloģiskie vecāki, tai skaitā adoptētāji. |  |
| **Iesniegums** | 5. Iesnieguma iesniedzējs – sociālo apdrošināšanas iemaksu veicējs | VSAA aprēķina piemaksas, pamatojoties uz sociālās apdrošināšanas iemaksu veicēja iesniegumu – katram no vecākiem vai vecākam, atbilstoši iesniegumā norādītajam. |  |
| 6. Iesniegums par labuma guvēja noteikšanu/maiņu | Ja vēlas mainīt labuma guvēju, nepieciešams sociālās apdrošināšanas iemaksu veicēja iesniegums. Šāda maiņa notiek ne biežāk kā reizi gadā. |  |
|  | 7. Labuma guvēja atteikšanās no piemaksas | Paredzēta iespēja labuma guvējam atteikties no piemaksas, iesniedzot VSAA iesniegumu. |  |
| **Administratīvais process** | 8. Sociālās apdrošināšanas iemaksu veicēja un labuma guvēja informēšana | Informēt par sociālās apdrošināšanas iemaksu veicēja tiesībām izvēlēties labuma guvēju, ja kāds no bērna-iemaksu veicēja vecākiem saņem vecuma pensiju. | Administratīvais slogs VSAA papildus informēšanā. |
| 9.VSAA faktiskās rīcības/lēmuma apstrīdēšana | Lēmuma pieņemšana par katru no labuma guvējiem. | Administratīvais slogs VSAA sakarā ar potenciālajām pārsūdzībām. |
| **Aprēķināšana** | 10. Periods, par kuru aprēķina, un datums, uz kuru aprēķina piemaksu | Piemaksas aprēķinu veic reizi gadā, noslēdzoties iepriekšējā kalendārā gada iemaksu maksāšanas termiņam. |  |
|  | 11. Periodi, kas netiek ieskaitīti piemaksas aprēķinā | Periodus, kad par personu apdrošināšanas iemaksas veic valsts (slimības, bezdarba, bērnu kopšana), neieskaita. | Risks: iespējami ļoti mazi piemaksu apmēri. |
| 12. Vairāku bērnu vecākiem | Par katru bērnu, kas veic sociālās apdrošināšanas iemaksas, labuma guvējam aprēķina atsevišķu piemaksu. |  |
| **Piemaksas pārskatīšana** | 13. Piemaksu pārskatīšana saskaņā ar iesniegtajiem sociālo apdrošināšanas iemaksu precizējumiem un parāda maksājumiem | Korekcijas par iepriekšējo periodu neveic. |  |
| **Izmaksa** | 14. Izmaksa [viena no] labuma guvēja nāves gadījumā | Gadījumā, ja labuma guvējs miris, izmaksu neveic, ja vien nav precizēts cits labuma guvējs. |  |
| 15. Izmaksa vairāku bērnu vecākiem | Lēmums un izmaksa, par katru bērna-iemaksu veicēja iemaksām atbilstoši aprēķināto piemaksu, tiek pieņemts un notiek atsevišķi. |  |
| **Personu datu aizsardzība** | 16. Sociālās apdrošināšanas iemaksu maksātāja tiesības uz informācijas par ienākumiem neaizskaramību | Bērnam-iemaksu veicējam iesniegumā jānorāda piekrišana, ka labuma guvējs, saņemot piemaksu, tiks netieši informēts par tā ienākumiem. | Tā kā piemaksa sastādīs 1% no bērna-iemaksu veicēja algas, nepieciešama piekrišana, ka šie dati, izmaksājot piemaksu, tiks netieši izpausti labuma guvējam. |

1. ### Pension adequacy report 2018, Volume II. Country profiles 132.lpp, skatīt: <http://ec.europa.eu/social/main.jsp?catId=738&langId=en&pubId=8085&furtherPubs=yes>

   [↑](#footnote-ref-1)
2. OECD Reviews of Pension Systems: Latvia. 2018, 40.lpp., skatīt: <http://www.oecd.org/latvia/oecd-reviews-of-pension-systems-latvia-9789264289390-en.htm> [↑](#footnote-ref-2)
3. Labklājības ministra 2017.gada 23.novembra rīkojums Nr.99. [↑](#footnote-ref-3)
4. Atbilstoši 2017.gada 12 mēnešu valsts budžeta analīzei [↑](#footnote-ref-4)
5. Datu avots: Valsts sociālās apdrošināšanas aģentūras statistikas dati par 2017.gadu. [↑](#footnote-ref-5)
6. Uzskaitē esošie pensionāri pret obligāti sociāli apdrošinātajām personām, gada beigās. [↑](#footnote-ref-6)
7. OECD (2018), OECD Reviews of Pension Systems: Latvia, OECD Publishing, Paris,

   *http://dx.doi.org/10.1787/9789264289390-en* [↑](#footnote-ref-7)
8. Finanšu ministrijas apkopotās atziņas par ēnu ekonomiku no semināriem un konferencēm u.c., *Nodokļu politikas pamatnostādņu 2018-2020.gadam pielikums „Esošās situācijas raksturojums”*, 252.lpp.;

   skatīt: <http://www.fm.gov.lv/files/nodoklupolitika/FMPamnp_02%2005%202017.pdf> [↑](#footnote-ref-8)
9. Turpat, 253.lpp.; [↑](#footnote-ref-9)